《沁园春 闺课》
清代·王瑗

琐琐裙钗，清清闺阁，楚楚功夫。只禽音穿幕，灯边早起，螺光开盒，镜里晨梳。

问省椿萱，料量松菊。绣绿描红较密疏。抛针处，又签分四部，斐几摊书。

兴来柳絮吟馀。更减字偷声按谱图。或闲摹法帖，十三行也，静调清瑟，廿五弦乎。

香爇龙涎，茶烹雀舌，饥饱还教问玉奴。黄昏后，尚敲棋迟睡，阿母频呼。

作者简介：字佩霞，吴县人，闺秀徐淑女，黄瑞瑜室。有《咀华小草》。